CELEX: 61967CJ0016
Language: da
Date: 1968-07-11
Title: Domstolens Dom (Første Afdeling) af 11. juli 1968. # Henri Labeyrie mod Kommissionen for De Europæiske Fællesskaber. # Sag 16-67.

DOMSTOLENS DOM (FØRSTE AFDELING)
      AF 11. JULI 1968
      
         Henri Labeyrie
      
      
         mod Kommissionen for De europæiske Fællesskaber
      
      Sag 16/67
      Processprog: Fransk
      
      Angående:
      
               a)
            
            
               Annullation af den beslutning, der indeholdes i en til sagsøgeren stilet note af 22. november 1966 fra hr. Mercereau, vicedirektør for Fællesforetagendet Ispra, for så vidt denne beslutning for sagsøgeren indebærer et afslag på forelæggelse af en udførlig udtalelse vedrørende valget af virksomhed til vedligeholdelsen af centrets installationer for Det rådgivende Udvalg for Indkøb og Kontrakter, forinden beslutning tages, samt annullation af det første afsnit af det til sagsøgeren stilede notat af 2. december 1966 fra hr. Kramers, direktør for Fællesforetagendet Ispra, for så vidt det bekræfter den fornævnte note fra hr. Mercereau (påstandens punkt 1 og 2);
            
         
               b)
            
            
               anerkendelse af sagsøgerens beføjelse og ret til at føre tilsyn med »infrastruktur«-sektionen og til at afgive en udtalelse om ethvert forslag fra denne sektion (påstandens punkt 4) og annullation af hr. Kramers mundtlige beslutning om indtil videre at fritage sagsøgeren for opsynet med »infrastruktur«-sektionen (påstandens punkt 3);
            
         
               c)
            
            
               annullation af de irettesættelser, der indeholdes i andet og tredje afsnit af det fornævnte notat fra hr. Kramer (påstandens punkt 5 og 6);
            
         
               d)
            
            
               betaling af erstatning til sagsøgeren (påstandens punkt 7 og 8).
            
         Domskonklusion :
      
               1.
            
            
               Annullationssøgsmålet afvises fra realitetsbehandling hvad angår det første og det tredje punkt og forkastes som ubegrundet, hvad angår det andet punkt;
            
         
               2.
            
            
               erstatningssøgsmålet forkastes som ubegrundet.
            
         Generaladvokatens forslag til afgørelse :
      Punkterne 1—6 sagsøgerens påstand bør afvises fra realitetsbehandling, og sagsøgte bør frifindes for erstatningskravet.
      Sammendrag
      
               1.
            
            
               Tjenestemand — søgsmål mod en intern ordensforanstaltning — afvisning fra realitetsbehandling
               (Vedtægten for tjenestemand i Euratom, artikel 91)
            
         
               2.
            
            
               Fællesskabsinstitutioner — administrative tjenestegrene — de hierarkiske myndigheders beføjelse til at tilrettelægge tjenesten — pligt til at iagttage tjenestemænds rettigheder
            
         
               3.
            
            
               Tjenestemænd — varetagne opgaver, lønklasse og stilling — sammenhæng — mulighed for krænkelse af dette princip ved delvis inddragelse af områder, der er underlagt en tjenestemands myndighed
               (Vedtægten for tjenestemænd i Euratom, artikel 5, artikel 7)
            
         
               4.
            
            
               Tjenestemænd — disciplinærordning — overordnedes bemærkninger til en tjenestemand — mangel på irettesættelse — karakter af intern ordensforanstaltning
               (Vedtægten for tjenestemænd i Euratom-artikel 86)
            
         
               1.
            
            
               Forholdsregler, der udelukkende angår de interne tjenesteforhold og tilrettelæggelsen af det administrative arbejde, er ikke retsakter, der kan være genstand for annullation, jf. artikel 91 i vedtægten for tjenestemænd.
               Jf. sammendrag nr. 3, dom i de forenede sager 109/63 og 13/64, Sml. 1954—64, s. 559.
            
         
               2.
            
            
               Den hierarkiske myndighed er eneansvarlig for tjenestens tilrettelæggelse, som den må kunne fastlægge og ændre efter tjenestens krav uden at krænke de rettigheder, som de ansatte nyder i medfør af vedtægten, og som de kan påberåbe sig for Domstolen.
               Jf. sammendrag nr. 3, dom i de forenede sager 109/63 og 13/64, Sml. 1954—64, s. 559.
            
         
               3.
            
            
               Det fremgår navnlig af artiklerne 5 og 7 i vedtægten for tjenestemænd, at en tjenestemand har krav på, at de opgaver, der betros ham, som helhed er i overensstemmelse med den stilling, der svarer til hans plads i hierarkiet; at fratage en tjenestemand en del af de områder, der hidtil har været underlagt hans myndighed, kan under visse omstændigheder udgøre en krænkelse af dette krav.
               Jf. sammendrag, dom i sag 15/65, Sml. 1965—68, s. 161, Recueil, XI—1965, s. 1296.
            
         
               4.
            
            
               Blotte bemærkninger til en tjenestemand fra dennes overordnede udgør ikke en disciplinær forholdsregel men en intern ordensforanstaltning, der ikke kan være genstand for søgsmål.